DA Den Europæiske Unions Tidende C 228/100

Det Europæiske Økonomiske og Sociale Udvalgs udtalelse om forslag til Europa-Parlamentets og Rådets afgørelse om oprettelse af et program for audiovisuelt samarbejde med branchefolk fra tredjelande MEDIA Mundus

KOM(2008) 892 endelig — 2008/0258 (COD)

2009/C 228/19

Rådet besluttede den 2. februar 2009 under henvisning til EF-traktatens artikel 150, stk. 4, og 157, stk. 3, at anmode om Det Europæiske Økonomiske og Sociale Udvalgs udtalelse om:

»Forslag til Europa-Parlamentets og Rådets afgørelse om oprettelse af et program for audiovisuelt samarbejde med branchefolk fra tredjelande MEDIA Mundus«

EØSU's præsidium henviste den 24. februar 2009 det forberedende arbejde til Den Faglige Sektion for Transport, Energi, Infrastruktur og Informationssamfundet.

I betragtning af spørgsmålets hastende karakter besluttede EØSU på sin 452. plenarforsamling den 24.-25. marts 2009 (mødet den 25. marts) at udpege Bernardo HERNÁNDEZ BATALLER til hovedordfører og vedtog følgende udtalelse med 79 stemmer for, 5 imod og 3 hverken for eller imod.

1. Konklusioner

1.1 EØSU støtter forslaget til afgørelse og er enigt i nødvendigheden af at udbrede de værdier og principper, der karakterisere det demokratiske samfund og retsstaten, idet Den Europæiske Union bygger på principperne om frihed, demokrati og respekt for menneskerettighederne og de grundlæggende frihedsrettigheder.

1.2 EØSU anser det for passende og hensigtsmæssigt, at Kommissionen får beføjelse til at fastlægge de overordnede retningslinjer for gennemførelsen af programmet og udvælgelseskriterierne, da der er tale om elementer, som ikke ændrer væsentlige aspekter i forslaget til afgørelse og desuden falder ind under afgørelse 1999/468/EF.

1.3 EØSU tilslutter sig programmets generelle mål (den europæiske av-sektors konkurrenceevne, forbrugernes valgmuligheder og den kulturelle mangfoldighed), men det konkrete sigte med programmets specifikke mål, som er formuleret for vagt, bør præciseres bedre og der bør lægges større vægt på grænseoverskridende og tværnationale aspekter.

1.3.1 Særlig støtte fortjener inddragelsen af nye teknologier til produktion, distribution, markedsføring af de audiovisuelle værker i deres forskellige digitale applikationer samt udbredelsen af dem (herunder nye distributionsplatforme såsom VOD og IPTV).

1.4 Den finansielle ramme på 15 mio. euro er for beskeden i forhold til de ambitiøse generelle mål for programmet, og den bør derfor forhøjes væsentligt for at støtte den europæiske av-industri mere effektivt, uden at det kommer til at gå ud over en stringent gennemførelse af budgetdisciplinen og principperne for økonomisk forsvarlig forvaltning.

1.5 Kommissionen bør i tæt samarbejde med medlemsstaterne overvåge, at programmets gennemførelse er i samklang med og supplerer EU's andre politikker, programmer og foranstaltninger på området.

2. Baggrund

2.1 Den 9. januar 2009 fremlagde Kommissionen sit Forslag til Europa-Parlamentets og Rådets afgørelse om oprettelse af et program for audiovisuelt samarbejde med branchefolk fra tredjelande MEDIA Mundus.

2.2 I forslaget påpeges det, at den europæiske audiovisuelle sektor spiller en væsentlig rolle for opfyldelsen af målene i Lissabondagsordenen og i forbindelse med i2010-initiativet inden for rammerne af denne dagsorden. Der henvises også til UNESCO'S konvention om beskyttelse og fremme af de kulturelle udtryksformers mangfoldighed, som Det Europæiske Fællesskab ratificerede sammen med 13 medlemsstater den 18. december 2006. Man må huske på, at denne sektor beskæftiger mindst 5,8 millioner personer eller 3,1 % af den samlede befolkning i EU-25.

2.3 Forslaget omtaler de strukturelle svagheder, som stadig påvirker udbredelsen af europæiske audiovisuelle værker på tredjelandes markeder trods de bestræbelser, der er gjort for at styrke sektoren (teknologisk udvikling, nye spillere og platforme, fremme af indholdsproduktion).

2.4 Programmet MEDIA Mundus skal supplere de foranstaltninger, der gennemføres i forbindelse med andre initiativer, som er mere centreret om det interne samarbejde inden for EU (MEDIA 2007, Euromed-programmerne for audiovisuelle medier II, EU-AVS-programmet for film) og de eksisterende internationale filmfondes begrænsede støttemuligheder.

3. Forslaget til afgørelse

3.1 Forslaget til afgørelse om oprettelse af et program for audiovisuelt samarbejde med branchefolk fra tredjelande »MEDIA Mundus« har følgende karakteristiske træk:

3.1.1 Der er tale om et program til finansiering af projekter vedrørende internationalt samarbejde med tredjelande for perioden 1. januar 2011 til 31. december 2013. For denne periode vil der blive afsat et budget til gennemførelse af programmet på 15 mio. EUR.

3.1.2 Dets overordnede sigte er at fremme en international netværkseffekt med det mål at styrke Europas rolle på det audiovisuelle område i industriel, kulturel og politisk henseende for at forbedre de audiovisuelle værkers konkurrenceevne, udbredelse og forevisning.

3.1.3 Hvert projekt skal have mindst 3 partnere og koordineres af en fagmand fra branchen, som vil være ansvarlig for indsendelse af forslaget, forvaltning af projektet og den finansielle administration og gennemførelse.

3.1.4 Et vigtigt element i programmet er efter- og videreuddannelse af branchefolk fra EU og andre lande, som er omfattet af programmet med fokus på aspekter vedrørende produktion, distribution, forevisning, udbredelse, markedsføring og arkivering af audiovisuelle værker samt de retlige rammer og finansieringssystemerne.

3.1.5 Endvidere omfatter programmet tilrettelæggelse af arrangementer og initiativer til fremme af især det unge publikums filmkundskab med henblik på at øge offentlighedens efterspørgsel efter et kulturelt mangfoldigt audiovisuelt indhold.

3.1.6 Med hensyn til udbredelsen af værkerne er det et af programmets vigtigste mål at fremme programmeringen og forevisningen dels af europæiske audiovisuelle værker i tredjelande, dels af tredjelandes værker i EU's medlemsstater. Dette omfatter aftaler med biografnetværker, som råder over biografer i EU og tredjelande, for at tilskynde dem til at udvide programudbuddet og forbedre forevisningsbetingelserne hvad angår varighed, eksponering og antal af visninger.

3.1.7 Programmet skal også støtte partnerskaber mellem tv-selskaber (eller VOD-platforme) og rettighedshavere, der sigter mod at distribuere et katalog af produktioner på VOD-platforme.

3.1.8 I programmet indgår endvidere støtte til alle metoder til synkronisering og undertekstning af europæiske og tredjelandes audiovisuelle produktioner med henblik på distribution og udbredelse til gavn for producenter, distributører og tv-selskaber.

3.2 Støtte, der gives under programmet, må ikke overstige 50 % af de endelige omkostninger for det projekt, der skal støttes. I særlige udtrykkeligt fastsatte tilfælde kan støtten dog gå op til 80 %.

3.2.1 Støttemodtagernes bidrag kan ydes helt eller delvis i form af naturalier, hvis værdien af bidraget ikke overstiger de omkostninger, der faktisk bæres, og behørigt dokumenteres. Lokaler, der stilles til rådighed til uddannelses- eller markedsføringsformål, kan medtages i disse bidrag.

3.2.2 Kommissionen forelægger Europa-Parlamentet, Rådet, Det Europæiske Økonomiske og Sociale Udvalg samt Regionsudvalget en meddelelse om programmets videreførelse senest den 30. juni 2012 og en efterfølgende evalueringsrapport senest den 31. december 2015.

3.2.3 Afgørelsen nævner nogle af Det Europæiske Fællesskabs tværgående politikker, som MEDIA Mundus-programmet skal bidrage til at styrke:

— debat og information om EU som et område præget af fred, velstand og sikkerhed;

— fremme af ytringsfriheden som et grundlæggende princip;

— fremme af kendskabet til betydningen af kulturel mangfoldighed og et multikulturelt miljø i verden;

— styrkelse af den europæiske økonomis videngrundlag og bidrag til styrkelse af EU's konkurrenceevne på verdensplan;

— foranstaltninger til bekæmpelse af alle former for forskelsbehandling på grundlag af køn, race eller etnisk oprindelse, religion eller overbevisning, handicap, alder eller seksuel orientering.